5 หนังสือการลงทุนที่ Warren Buffett อยากให้ทุกคนอ่านได้แก่อะไรบ้าง
1. The Intelligent Investor
หนังสือเล่มนี้เขียนโดย “Benjamin Graham” ผู้ที่ได้รับสมญานามให้เป็นบิดาแห่งการลงทุนแบบเน้นคุณค่า (Value Investor) โดยหนังสือเล่มนี้ Warren Buffett ชื่นชอบมากจนยกให้เป็นคัมภีร์แห่งการลงทุนเลยทีเดียว
หนังสือเล่มนี้เต็มไปด้วยบทเรียนพื้นฐานที่เราต้องรู้เกี่ยวกับการลงทุน ซึ่งเปรียบเสมือนคู่มือการลงทุนแบบเน้นคุณค่าที่คนทั่วไปสามารถเข้าใจได้ โดยเนื้อหาในหนังสือเล่มนี้จะเน้นไปที่ความสำคัญของการลงทุนในระยะยาว เครื่องมือวิเคราะห์ที่จำเป็นต่อความสำเร็จทางการเงิน รวมถึงเทคนิคการควบคุมอารมณ์หุนหันพลันแล่นที่ทำให้นักลงทุนส่วนใหญ่ไปไม่ถึงเป้าหมาย
2. Security Analysis
หนังสือเล่มนี้เป็นอีกหนึ่งในหนังสือที่ “Benjamin Graham” เขียนเช่นกัน โดยเป็นหนังสือที่จะทำให้ผู้อ่านทราบเกี่ยวกับขั้นตอนพื้นฐานที่จำเป็นในการประเมินการลงทุน มุ่งเน้นไปที่บทบาทของมูลค่าที่แท้จริงในการวิเคราะห์เป็นหลัก รวมถึงอธิบายถึงหลักการ Margin-of-Safety ของเบนจามินด้วยว่าจะสามารถนำมาประยุกต์ใช้เพื่อทำกำไรได้อย่างไร ในหนังสือเล่มนี้เบนจามินจะแบ่งปันเกี่ยวกับแนวทางการลงทุนแบบเน้นคุณค่า เทคนิคการเลือกหุ้นเด่นสำหรับลงทุน การวิเคราะห์งบดุลและบัญชีรายได้ รวมถึงการวิเคราะห์ปัจจัยปันผลในหุ้นสามัญ
3. The Little Book of Common-Sense Investing
หนังสือเล่มนี้เขียนโดย “John C. Bogle” ผู้ก่อตั้งและอดีต CEO ของ “The Vanguard Group” บริษัทจัดการลงทุนที่มีสินทรัพย์ภายใต้การจัดการกว่า 8 ล้านล้านดอลลาร์สหรัฐฯ (ข้อมูล ณ ปี 2022) และเขายังเป็นผู้คิดค้นกองทุนดัชนี (Index Fund) อีกด้วย
ในหนังสือเล่มนี้เขาได้เผยกุญแจสำคัญในการใช้ประโยชน์จากการลงทุนในกองทุนดัชนี และความมหัศจรรย์ของการทบต้น โดยเป็นหนังสือที่อธิบายว่าทำไมการลงทุนระยะยาวจึงเป็นทางเลือกที่ดีกว่าการเก็งกำไรในระยะสั้น
4. Common Sense on Mutual Funds
หนังสือเล่มนี้พิมพ์ขึ้นครั้งแรกในปี 1999 เขียนโดย “John C. Bogle” ตำนานแห่งวงการกองทุนรวมอีกเช่นกัน รูปแบบการนำเสนอของหนังสือเล่มนี้มีความตรงไปตรงมาและเข้าถึงได้ง่าย  โดยเนื้อหาจะพูดถึงการวิเคราะห์ปัจจัยพื้นฐานของกองทุนรวมกับสภาพตลาดที่ผันผวนในปัจจุบัน การเปลี่ยนแปลงเชิงโครงสร้างในอุตสาหกรรมกองทุนรวม พร้อมทั้งให้คำแนะนำในการสร้างพอร์ตการลงทุนที่นักลงทุนสามารถนำไปใช้ได้ในทุกช่วงเวลา
5. Common Stocks and Uncommon Profits
หนังสือเล่มนี้เขียนโดย “Philip Fisher” ผู้มีชื่อเสียงในด้านการวิจัยเชิงลึกเกี่ยวกับบริษัทที่เขาจะเข้าไปลงทุน เป็นหนังสือที่สอนให้นักลงทุนวิเคราะห์คุณภาพของธุรกิจ โดยฟิชเชอร์กล่าวว่าการดูเพียงงบการเงินนั้นไม่เพียงพอ เราต้องตรวจสอบการดำเนินงานและการจัดการของบริษัท ไปจนถึงความสามารถในการทำกำไรของบริษัทด้วย นอกจากนี้ฟิชเชอร์ยังแบ่งปันกลยุทธ์ในการหาหุ้นเติบโต พารามิเตอร์ต่าง ๆ ที่ต้องดูก่อนซื้อหุ้น และข้อควรระวังเพื่อการเป็นนักลงทุนที่ดีในหนังสือเล่มนี้ ซึ่งจะช่วยให้ผู้อ่านเข่าใจในปรัญชาการลงทุนของเขามากขึ้น
ความรู้ทางการเงิน